በማምርቻ ኢንዱስትሪ ዘርፍ ለሚሰማሩ ባለሀብቶች ድጋፍ ይደረጋል-ጠ/ሚ ሀይለማርያም
–  በኢትዮጵያ በኢንዱስትሪና ማኑፋክቸሪንግ ዘርፍ ለሚሰማሩ የአገር ውስጥና የውጭ ባለሀብቶች መንግስት አስፈላጊውን ድጋፍ እንደሚያደርግ ጠቅላይ ሚኒስትር ሀይለማሪያም ደሳለኝ አስታወቁ።ጠቅላይ ሚኒስትሩ ዛሬ በመቀሌ ከተማ ቬሎሲቲ አፒራሌስ በተባለ የህንድ ኩባንያ በ300 ሚልዮን ዶላር በመገንባት ላይ ያለውን የጨርቃ ጨርቅና የልብስ ስፌት ፋብሪካ ጎብኝተዋል።ጠቅላይ ሚኒስትር ሀይለማርያም ደሳለኝ በጉብኝቱ ወቅት በሰጡት መግለጫ አገሪቱ በሁለተኛው የእድገትና ትራንስፎርሜሽን እቅድ ዘመን ለማኑፋክቸሪንግ ዘርፍ ከፍተኛ ትኩረት ትሰጣለች ነው ያሉት።በዘርፉ ለሚሰማሩም የአገር ውስጥ ባለሀብቶች ልዩ ድጋፍ ይደረጋል ብለዋል።ከፋብሪካዎች በሚገኝ ልምድና አቅም ወጣቱ ትውልድ የራሱን የስራ ፈጠራ በማዳበር ወደ ኢንዱስትሪ በሚደረገው ሽግግር ተሳታፊ እንዲሆን ከፍተኛ አስተዋጽኦ ስላለው፥ መንግስት በዘርፉ የሚሰማሩ ባለሀብቶችን ያበረታታልም ነው ያሉት።የፋብሪከው ባለቤት ሚስተር ሲሃርዝ ሲንሃ በጉብኝቱ ወቅት እንዳስታወቁት የጨርቃጨርቅ ፋብሪካው ዓለም አቀፍ ደረጃቸውን የጠበቁ የጃፓን ፣ ጀርመንና ኢጣልያ ስሪት የሆኑና የዘመኑ ቴክኖሎጂ ያፈራቸው የጨርቃጨርቅ ማሽኖችን ይጠቀማል።የፋብሪካው የመጀመሪያ ምዕራፍ ግንባታ በግንቦት 2007 ተጠናቆ በሰኔ 2007 ማምረት አንደሚጀምር ገልጸው፥ የሚያመርተው የጅንስ ልብሶች የፋብሪካው ገበያ ወደ ሆኑት አሜሪካ፣አውሮፓና ሌሎች አገሮች እንደሚላክ ተናግረዋል።ፋብሪካው ከ15 ሺህ ለሚበልጥ የሰው ሀይል የሰራ ዕድል የሚፈጥር መሆኑንም ነው ገልፀዋል።ቬሎሲቲ አፓረስ ኩባንያ ዓለም የደረሰበት ዘመናዊ ቴክኖሎጂ ባለቤትና ከዓለም ገበያ ጋር የተሳሰረ ሲሆን በህንድ ፣በዱባይ፣በዮርዳኖስና ግብፅ የጨርቃጨርቅ ኢንዱስትሪ ባለቤትና ዓለም አቀፍ እውቅና ያለው ኩባንያ መሆኑ ይነገራል። (ኢዜአ)